**Odbor za finansije i budžet održao stručnu raspravu o Nacrtu zakona o izmjenama i dopunama Zakona o unutrašnjem platnom prometu**

09.04.2019



Stručna rasprava o Nacrtu zakona o izmjenama i dopunama Zakona o unutrašnjem platnom prometu, čiji predlagač je Vlada Republike Srpske, održana je danas, 9. aprila 2019. godine, u prostorijama Narodne skupštine Republike Srpske, u organizaciji Odbora za finansije i budžet.

Potpredsjednica Narodne skupštine Republike Srpske i predsjednica Odbora za finansije i budžet Željka Stojičić istakla je da je cilj stručne rasprave da članovi Odbora i ostali narodni poslanici dobiju potrebne informacije, stručna mišljenja i komentare stručne javnosti o predloženim izmjenama i dopunama Zakona o unutrašnjem platnom prometu koji je u skupštinskoj proceduri.

Istaknuto je da su razlozi za donošenje ovog zakona sadržani u potrebi uvođenja centralizovane baze podataka o računima fizičkih lica otvorenih kod ovlašćenih organizacija za platni promet u cilju primjene međunarodnih standarda u borbi protiv pranja novca i finansiranja terorizma.

Ovim nacrtom zakona uspostavlja se Registar računa fizičkih lica otvorenih u ovlašćenim organizacijama, koji vodi Agencija za posredničke, informatičke i finansijske usluge Banja Luka (APIF). Registar je elektronska baza podataka koja sadrži račune i podatke o fizičkim licima koje ovlašćene organizacije dostavljaju u Registar. Cilj uspostavljanja ovog registra, rečeno je tokom rasprave, je da se omogući brža identifikaciju računa dužnika u poreskom, sudskom, izvršnom, ostavinskom i sličnim postupcima, kao i u postupcima sprečavanja pranja novca i finansiranja terorističkih aktivnosti.

U stručnoj raspravi učestvovali su članovi Odbora za finansije i budžet, Republičkog sekretarijata za zakonodavstvo, Agencije za bankarstvo Republike Srpske, Agencije za posredničke, informatičke i finansijske usluge (APIF), Poreske uprave Republike Srpske, Privredne komore Republike Srpske, Advokatske komore Republike Srpske, „Pošta Srpske“, kao i predstavnici banaka i Udruženja banaka u BiH.